b'\n_START_ARTICLE_\nClaudiuksen riemukaari\n_START_PARAGRAPH_\nClaudiuksen riemukaari (lat. Arcus Claudii) oli keisari Claudiuksen Britanniassa vuonna 43 saavuttaman voiton kunniaksi pystytetty monumentaalinen portti Roomassa. Kaari valmistui vuonna 51 tai 52 ja se oli kiinte\xc3\xa4 osa Aqua Virgoa, akveduktia, joka toi vett\xc3\xa4 kahdentoista kilometrin p\xc3\xa4\xc3\xa4st\xc3\xa4 kaupungin ulkopuolelta. Kaaren kohdalla Aqua Virgo ylitti Via Flaminian. Kaari ei ole s\xc3\xa4ilynyt, mutta osia siit\xc3\xa4 l\xc3\xb6ydettiin 1562, 1641 ja 1869 tehdyiss\xc3\xa4 kaivauksissa. Riemukaaren piirtokirjoitus on pystytty ennallistamaan l\xc3\xb6ydettyjen fragmenttien ja voiton kunniaksi muualle valtakuntaan pystytettyjen muistomerkkien avulla.'